PATVIRTINTA

Trakų r. Rūdiškių muzikos mokyklos direktoriaus 2020 m. rugsėjo 1 d. įsakymu Nr. V-01

**TRAKŲ R. RŪDIŠKIŲ MUZIKOS MOKYKLOS**

**2020-2021 MOKSLO METŲ**

**UGDYMO PLANAS**

**I. SKYRIUS**

**BENDROSIOS NUOSTATOS**

1. 2020-2021 mokslo metų muzikos mokyklos ugdymo planas reglamentuoja **formalųjį** **švietimą papildančio** (pradinio, pagrindinio muzikinio ugdymo) ir **neformaliojo** (tęstinio ugdymo) programų įgyvendinimą mokykloje.
2. Ugdymo plano tikslas – formuoti ir organizuoti ugdymo turinį, kad kiekvienas besimokantysis pasiektų geresnių ugdymo(si) rezultatų ir įgytų mokymuisi visą gyvenimą būtinų bendrųjų ir muzikinių dalykinių kompetencijų.

Ugdymo plano uždaviniai:

1. nustatyti pamokų skaičių, skirtą ugdymo programoms įgyvendinti;
2. plėsti mokinių meninį pažinimą per kryptingo ugdymo meno kolektyvuose, meninės saviraiškos ugdymo programas;
3. atsižvelgiant į poreikių diktuojamas sąlygas, diegti pradinio, pagrindinio ugdymo programas.
4. individualizuoti ir diferencijuoti ugdymo procesą pagal mokinių ugdymosi poreikius.

4. Mokestis už mokymo paslaugas nustatomas Trakų rajono savivaldybės tarybos 2017 m. rugpjūčio 3 d. Nr. S1-168. sprendimu.

**II. SKYRIUS**

**UGDYMO PLANO RENGIMAS**

5. Mokyklos ugdymo turinys formuojamas pagal mokyklos tikslus, konkrečius mokinių ugdymo(si) poreikius ir įgyvendinamas vadovaujantis Neformaliojo vaikų švietimo koncepcija, 2015-01-27 įsakymu Nr. V-48 „Dėl rekomendacijų dėl meninio formalųjį švietimą papildančio ugdymo programų rengimo ir įgyvendinimo patvirtinimo“ patvirtintomis rekomendacijomis, Bendrųjų iš valstybės ar savivaldybių biudžetų finansuojamų neformaliojo švietimo programų kriterijų aprašu, kitais teisės aktais, reglamentuojančiais meninį ugdymą bei atsižvelgiant į lėšas, kuriomis disponuoja mokykla.

6. Formuojant mokyklos ugdymo turinį ir rengiant mokyklos ugdymo planą remiamasi švietimo stebėsenos, mokinių pasiekimų ir pažangos vertinimo ugdymo procese informacija, mokyklos veiklos įsivertinimo duomenimis ir kt.

7. Mokyklos ugdymo plano rengimas grindžiamas demokratiškumo, prieinamumo, bendradarbiavimo principais, įtraukiant mokytojus, mokinius, tėvus (globėjus).

8. Mokyklos ugdymo planui rengti mokyklos vadovo įsakymu sudaryta mokyklos bendruomenės narių grupėms atstovaujanti darbo grupė. Grupės darbą koordinuoja direktorius, vadovauja direktoriaus pavaduotoja ugdymui.

9. Mokykla pasirinko ugdymo plano struktūrą ir formą.

10. Mokyklos ugdymo planą iki ugdymo proceso pradžios patvirtina mokyklos direktorius, jo projektą suderinęs su mokyklos taryba ir su savivaldybės vykdomąja institucija.

11. Mokyklos ugdymo plane įteisinti susitarimai dėl:

11.1. ugdymo proceso organizavimo laikotarpių pusmečiais;

11.2. ugdymo programoms įgyvendinti skirtų ugdymo valandų paskirstymo atsižvelgiant į mokyklos lėšas;

11.3. ugdymo organizavimo formų (pamoka, projektinė, kūrybinė veikla ir pan.);

11.4. grupių sudarymo ir joms skiriamų valandų panaudojimo;

11.5. ugdymo turinio planavimo laikotarpių, struktūros ir kitų su ugdymo turinio planavimu susijusių aspektų;

11.6. mokinių ugdymo pasiekimų ir pažangos vertinimo tvarkos.

**III. SKYRIUS**

**UGDYMO PROCESO TRUKMĖ**

12. 2020–2021 mokslo metai:

Ugdymo procesas prasideda 2020 m. rugsėjo 1 d., trunka 36 savaites. Birželio, liepos mėnesiais su mokiniais vykdoma projektinė, koncertinė veikla, vykstama į dainų šventes, festivalius ir kt..

1. Ugdymo proceso metu mokiniai turi atostogas:

|  |  |
| --- | --- |
| **Atostogos** | **2020–2021 mokslo metai** |
| Rudens | 2020-10-26–2020-10-30 |
| Žiemos (Kalėdų) | 2020-12-23–2021-01-05 |
| Žiemos | 2021-02-15–2021-02-19 |
| Pavasario (Velykų) | 2021-04-06–2021-04-09 |
| Vasaros | 2021-06-05-2021-08-31 |

1. Ugdymas karantino, ekstremalios situacijos, ekstremalaus įvykio ar įvykio, keliančio pavojų mokinių sveikatai ir gyvybei, laikotarpiu (toliau – ypatingos aplinkybės) ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo proceso organizavimo būdu, gali būti koreguojamas arba laikinai stabdomas, arba organizuojamas nuotoliniu mokymo proceso organizavimo būdu, atsižvelgiant į ypatingų aplinkybių ar aplinkybių mokykloje, dėl kurių ugdymo procesas negali būti organizuojamas kasdieniu mokymo proceso organizavimo būdu, pobūdį ir apimtis. Ugdymo organizavimo tvarka, esant ypatingoms aplinkybėms ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo proceso organizavimo būdu, nustatoma ugdymo plano priede Nr.1.

**IV. SKYRIUS**

**MOKYMOSI APLINKOS KŪRIMAS**

15. Mokyklos vadovas ir visa bendruomenė atsako už atviros, ramios, kūrybingos, vertybines nuostatas puoselėjančios, mokinių ir mokytojų mokymuisi aplinkos, edukacinės aplinkos kūrimą ir palaikymą mokykloje.

1. Mokymosi aplinka – tai aplinka mokykloje ir už jos ribų, kurioje įgyvendinamas mokyklos ugdymo turinys. Mokymosi aplinka turi būti fiziškai, psichologiškai ir socialiai saugi ir sveika besimokančiajam. Mokykla skatina mokytojus ir sudaro jiems sąlygas mokyklos ugdymo turinį įgyvendinti ne tik mokykloje, bet ir kitose aplinkose: koncertų salėse, bažnyčiose, švietimo įstaigose, bibliotekose, muziejuose ir kitose viešose vietose, koreguojant ugdymo procesą.
2. Ugdymo procesas gali būti organizuojamas pamoka ir kitomis ugdymo organizavimo formomis (koncerto, projekto, didaktinio žaidimo, kūrybinio darbo ar kt.). Ugdymo procesas gali būti organizuojamas ne tik mokykloje, bet ir už jos ribų.
3. Mokyklos mokymosi aplinka pritaikyta mokyklos ugdymo programose iškeltiems tikslams siekti, sudarant galimybes mokinių aktyviam ugdymui(si), mokymuisi individualiai ir įvairaus dydžio grupėmis, praktinei, teorinei ir kitokiai veiklai. Mokytojams sudaromos galimybės (kiek leidžia ištekliai) dirbti inovatyviai, naudojant šiuolaikines mokymo technologijas: internetą, kompiuterius, garso įrangą ir kt. Mokyklos turimos ir kuriamos mokymo ir mokymosi priemonės padeda mokiniams įgyti muzikinių kompetencijų.

19. Mokyklos vadovas kartu su savivaldybės Švietimo skyriaus įgaliotu asmeniu bendradarbiauja mokyklos mokymosi aplinkos turtinimo klausimais.

**V. SKYRIUS**

**UGDYMO DIFERENCIJAVIMAS**

20. Ugdymo diferencijavimas – tai yra ugdymo tikslų, uždavinių, mokymo ir mokymosi turinio, metodų, mokymo(si) priemonių, mokymosi aplinkos, vertinimo pritaikymas mokinių skirtybėms. Jo tikslas – sudaryti sąlygas kiekvienam mokiniui sėkmingiau mokytis.

21. Mokiniai skiriasi turima patirtimi, motyvacija, interesais, siekiais, gebėjimais, mokymosi stiliumi, pasiekimų lygiu ir kt., tai lemia skirtingus mokymosi poreikius. Diferencijuotu ugdymu atsižvelgiama į šiuos poreikius, pritaikant mokiniui mokymosi uždavinius ir užduotis, ugdymo turinį, metodus, mokymo(si) priemones, tempą ir skiriamą laiką. Diferencijuotas ugdymas taip pat kompensuoja mokymosi tempo netolygumus.

22. Diferencijavimas taikomas:

22.1. mokiniui individualiai;

22.2. mokinių grupei:

22.3 tam tikriems tikslams pasiekti, pvz.: pasiekimų skirtumams mažinti, gabumams plėtoti, skirtingoms mokymosi strategijoms įgyvendinti;

22.3.1. tam tikroms veikloms atlikti (projektiniai mokinių darbai, darbo grupės), grupes galima sudaryti iš mišrių arba panašių polinkių, interesų mokinių.

23. Mokykla analizuoja, kaip ugdymo procese įgyvendinamas individualizavimas ir diferencijavimas, kaip mokiniams sekasi pasiekti ugdymo programose numatytų pasiekimų, ir priima sprendimus dėl tolesnio ugdymo diferencijavimo. Priimant sprendimus atsižvelgiama į mokinio mokymosi motyvaciją ir ugdymo turinio pasirinkimą, individualią pažangą ir sąmoningai keliamus mokymosi tikslus.

**VI. SKYRIUS**

**MOKYKLOS IR MOKINIŲ TĖVŲ BENDRADARBIAVIMAS**

24. Mokinių tėvai (globėjai) kartu su mokytojais ir mokiniais dalyvauja planuojant ugdymo procesą, jį įgyvendinant ir priimant sprendimus.

25. Mokinių tėvai (globėjai) nuolat informuojami apie mokykloje organizuojamą ugdymo procesą, mokinio mokymosi pasiekimus, mokymo(si) pagalbos teikimą. Mokinių tėvai (globėjai)

kviečiami į tėvų susirinkimus, individualias konsultacijas, koncertus, konkursus, mokinių koncertus, pusmečių atsiskaitymus ir kt. Tėvai (globėjai) raštu informuojami apie vaikų mokymosi pasiekimus ir pažangą pažymių knygelėse.

26. Mokykla užtikrina, kad mokinių tėvai (globėjai) laiku gautų objektyvią grįžtamąją informaciją apie mokinių mokymąsi, jų pažangą, elgesį ir kt.

**VII. SKYRIUS**

**MOKINIŲ PAŽANGOS IR PASIEKIMŲ VERTINIMAS**

27. Mokyklos mokinių vertinimas vykdomas vadovaujantis “Mokinių pažangos ir pasiekimų vertinimo tvarka” patvirtinta mokyklos direktoriaus 2009 m. sausio 30 d. įsakymu Nr. V -24A.

28. Mokininių pažangos ir pasiekimų vertinimas grindžiamas amžiaus tarpsnių ypatumais, individualia mokinio pažanga ir poreikiais.

29. Vertinimo tikslas – pateikti informaciją apie mokinio mokymosi patirtį, pasiekimus , pažangą ir nustatyti mokytojo, mokyklos darbo sėkmę ir priimti pagrįstus sprendimus, kurie padėtų kelti mokymo tikslus.

30. Pradinio, pagrindinio, išplėstinio , mėgėjų ugdymo programų mokinių vertinimui taikoma dešimtbalė vertinimo sistema, bei kiti pažangos ir pasiekimų vertinimo principai.

31. Mokiniai įvykdę programinius reikalavimus keliami į aukštesnę klasę.

32. Mokinių pažangos ir pasiekimų vertinimas fiksuojamas mokinio pažymių knygelėje.

33.Tėvų arba kitų teisėtų atstovų informavimas:

33.1. vyksta susitikimų - koncertų metu, koncertinių – pažintinių išvykų metu.

33.2. telefonu, el. paštu, elektroniniu dienynu.

**VIII. SKYRIUS**

**UGDYMO PROGRAMŲ ĮGYVENDINIMO BENDROSIOS NUOSTATOS**

34. Mokyklos ugdymo turinį reglamentuoja visų muzikos mokomųjų dalykų programos, kurios parengtos vadovaujantis Lietuvos Respublikos švietimo ir mokslo ministro patvirtintais programiniais reikalavimais, aprobuotos mokyklos Tarybos bei patvirtintos mokyklos direktoriaus.

35. Mokyklos ugdymo programose numatyti branduolio ir pasirenkamieji dalykai, individualios ir grupinės pamokos bei mokymasis meno kolektyvuose.

36. Ugdymo programos įgyvendinamos, vadovaujantis jose nustatytomis bendrosiomis ugdymo nuostatomis ir principais, mokinių pasiekimų vertinimo nuostatomis, panaudojant ugdymo turinio integravimo galimybes ir laikantis ugdymo aplinkos kūrimo reikalavimų.

37. Ugdymo programoms įgyvendinti skiriamos ugdymo valandos, kai ugdymo valandos trukmė 45 min., pusei ugdymo valandos – 25 min.

**IX. SKYRIUS**

**UGDYMO PROGRAMŲ ĮGYVENDINIMAS**

**Formalųjį švietimą papildančio ugdymo programos**

38. Mokytojai rengia dalykų programas, vadovaudamiesi „Bendruoju iš valstybės ir savivaldybės finansuojamų neformaliojo švietimo programų kriterijų aprašu“, patvirtintu LR Švietimo ir mokslo ministro 2011 m. liepos 5 d., įsakymu Nr. V-1214 ir LR Švietimo ir mokslo ministro 2015-01-27 įsakymu Nr. V-48 patvirtintomis „Rekomendacijomis dėl meninio formalųjį švietimą papildančio ugdymo programų rengimo ir įgyvendinimo“. Instrumentų dalykų programos konkretizuojamos rengiant kiekvieno moksleivio muzikavimo programą (repertuarą).

 39. Parengtoms ugdymo programoms pritariama metodinėje grupėje. Jas tvirtina mokyklos direktorius.

40. Muzikinis ugdymas vykdomas neišskiriant mokymo lygių. Pasiekimų ir pažangos vertinimas yra grindžiamas individualios pažangos vertinimo principu, mokinio pasiekimai lyginami su ankstesniais.

41. **Pradinis muzikinis ugdymas**

|  |  |  |
| --- | --- | --- |
| **Dalykas /ugdymo trukmė metais** | **Savaitinis valandų skaičius** | **Egzaminas** |
| **1 ugd.met.** | **2 ugd.met** | **3 ugd.met** | **klasė** |
| **Pagrindinis muzikos instrumentas** | 1-2 | 2 | 2 | **3** |
| **Muzikos rašto ir kultūros pažinimas** | 1-2 | 2 | 2 | **3** |
| **Ansambliais muzikavimas** | - | 0-0,5 | 0-0,5 |  |
| **Pasirenkamasis antrasis instrumentas** | - | 0-0,5 | 0-0,5 |  |
| **Mokomasis kolektyvas (kryptingas ugdymas)** | 0 | 0-2 | 0-2 |  |
| **Minimalus pamokų skaičius** | **2** | **4** | **4** |  |
| **Maksimalus pamokų skaičius** | **4** | **7** | **7** |  |

Pastabos: 1 klasėje muzikos instrumento pažinimo dalyko pamokoje dirbama su 1 ugdytiniu, jam skiriant vieną savaitinę pamoką (dirbama 2 kartus savaitėje po 0,5 pamokos). Išimtinais atvejais (perspektyviems arba nepasižymintiems stropiu mokymusi mokiniams, ruošiantis konkursams, viršijant nustatytą valandų limitą, atsižvelgiant į instrumentą ir kitus faktorius), skiriamos 2 sav. valandas. Pirmos klasės mokiniams koncertmeisterio valandos neskiriamos.

42. **Pagrindinis muzikinis ugdymas**

|  |  |  |
| --- | --- | --- |
| **Dalykas /ugdymo trukmė metais** | **Savaitinis valandų skaičius** | **Egzaminas** |
| **4 ugd.met.** | **5 ugd.met** | **6 ugd.met** | **7 ugd.met** | **kl.** |
| **Pagrindinis muzikos instrumentas** | 2 | 2 | 2 | 2 | **7** |
| **Solfedžio**  | 2 | 2 | 2 | 2 | **7** |
| **Muzikos istorija** | 1 | 1 | 1 | 1 | **7** |
| **Ansambliais muzikavimas** | 0-0,5 | 0-0,5 | 0-0,5 | 0-0,5 |  |
| **Pasirenkamasis antrasis instrumentas** | 0-0,5 | 0-0,5 | 0-0,5 | 0-0,5 |  |
| **Mokomasis kolektyvas (orkestras)**  | 0-2 | 0-2 | 0-2 | 0-2 |  |
| **Minimalus pamokų skaičius** | **5** | **5** | **5** | **5** |  |
| **Maksimalus pamokų skaičius** | **8** | **8** | **8** | **8** |  |

Pastabos: Pagrindinio muzikos instrumento dalykui 4,5,6 ir 7 klasėje skiriama 0,5 koncertmeisterio val.

43. **Tęstinis muzikinis ugdymas**

Programa skirta mokyklinio amžiaus vaikams, baigusiems pilną formalųjį švietimą papildančio ugdymo programą

|  |  |
| --- | --- |
| Dalykas /ugdymo trukmė metais | Savaitinis valandų skaičius |
| **1 ugd.met.** | **2 ugd.met** |
| **Pagrindinis muzikos instrumentas** | 1-2 | 1-2 |
| **Mokomasis kolektyvas (kryptingas ugdymas)** | 0-2 | 0-2 |
| **Pasirenkamasis antrasis instrumentas** | 0-0,5 | 0-0,5 |
| **Minimalus pamokų skaičius** | **1** | **1** |
| **Maksimalus pamokų skaičius** | **4,5** | **4,5** |

Pastabos: Pagrindinio muzikos instrumento valandos (1 ar 2) skiriamos atsižvelgiant į ugdytinių gebėjimus, pasiekimus, pageidavimus, programos (repertuaro) sudėtingumą. Koncertmeisterio valandos (0,5) skiriamos atsižvelgiant į muzikos instrumentui skirtas valandas.

2020 – 2021 m. m. valandos skiriamos mokomiesiems kolektyvams: pučiamųjų orkestrui, styginių ansambliui, vokaliniams ir instrumentiniams mokinių ansambliams. Dėl kitų kolektyvų, ansamblių veiklos finansavimo sprendimą priima Mokyklos taryba, įvertinusi kolektyvų vadovų pateiktas programas, atsižvelgdama į mokyklos ir ugdytinių poreikius. Esant poreikiui, suderinus su mokyklos taryba, kuriami įvairios sudėties kolektyvai (ansambliai) reprezentaciniams mokyklos renginiams parengti.

Trakų r. Rūdiškių muzikos mokyklos 2020–2021 mokslo metų ugdymo plano priedas

**UGDYMO ORGANIZAVIMAS KARANTINO, EKSTREMALIOS SITUACIJOS, EKSTREMALAUS ĮVYKIO AR ĮVYKIO, KELIANČIO PAVOJŲ MOKINIŲ SVEIKATAI IR GYVYBEI, LAIKOTARPIU** **AR ESANT APLINKYBĖMS MOKYKLOJE, DĖL KURIŲ UGDYMO PROCESAS NEGALI BŪTI ORGANIZUOJAMAS KASDIENIU MOKYMO PROCESO ORGANIZAVIMO BŪDU**

1. Karantino, ekstremalios situacijos, ekstremalaus įvykio ar įvykio (ekstremali temperatūra, gaisras, potvynis, pūga ir kt.), keliančio pavojų mokinių sveikatai ir gyvybei laikotarpiu (toliau – ypatingos aplinkybės) ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo proceso būdu (vyksta remonto darbai mokykloje ir kt.), ugdymo procesas gali būti koreguojamas arba laikinai stabdomas, arba organizuojamas nuotoliniu mokymo proceso organizavimo būdu (toliau – nuotolinis mokymo būdas).

2. Ekstremali temperatūra – mokyklos ir (ar) gyvenamojoje teritorijoje:

2.1. minus 20 °C ar žemesnė, – 5 gimnazijos klasių mokiniams;

2.2. minus 25 °C ar žemesnė – 6–10, I–IV gimnazijos klasių mokiniams;

2.3. 30 °C ar aukštesnė – 5–10, I–IV gimnazijos klasių mokiniams.

3. Mokyklos vadovas, nesant valstybės, savivaldybės lygio sprendimų dėl ugdymo proceso organizavimo esant ypatingoms aplinkybėms ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo proceso būdu, gali priimti sprendimus:

3.1. laikinai koreguoti ugdymo proceso įgyvendinimą:

3.1.1. keisti nustatytą pamokų trukmę;

3.1.2. keisti nustatytą pamokų pradžios ir pabaigos laiką;

3.1.3. ugdymo procesą perkelti į kitas aplinkas;

3.1.4. priimti kitus aktualius ugdymo proceso organizavimo sprendimus, mažinančius / šalinančius pavojų mokinių sveikatai ir gyvybei;

3.2. laikinai stabdyti ugdymo procesą, kai dėl susidariusių aplinkybių mokyklos aplinkoje nėra galimybės jo koreguoti ar tęsti ugdymo procesą grupinio mokymosi forma kasdieniu mokymo proceso organizavimo būdu nei grupinio mokymosi forma nuotoliniu mokymo būdu, pvz., sutrikus elektros tinklų tiekimui ir kt. Ugdymo procesas mokyklos vadovo sprendimu gali būti laikinai stabdomas 1–2 darbo dienas. Jeigu ugdymo procesas turi būti stabdomas ilgesnį laiką, mokyklos vadovas sprendimą dėl ugdymo proceso stabdymo derina su savivaldybės vykdomąja institucija ar jos įgaliotu asmeniu;

3.3. ugdymo procesą organizuoti nuotoliniu mokymo būdu, kai nėra galimybės tęsti ugdymo procesą grupinio mokymosi forma kasdieniu mokymo proceso organizavimo būdu.

4. Valstybės, savivaldybės lygiu ar mokyklos vadovo sprendimu ugdymo procesą organizuojant nuotoliniu mokymo būdu mokykla:

4.1. priima sprendimus ugdymo procesui nuotoliniu mokymo būdu organizuoti, atsižvelgdama į mokyklos ugdymo plane numatytas gaires nuotoliniam mokymo procesui organizuoti;

4.2. vadovaujasi Mokymo nuotoliniu ugdymo proceso organizavimo būdu kriterijų aprašu, patvirtintu Lietuvos Respublikos švietimo, mokslo ir sporto ministro 2020 m. liepos 3 d. įsakymu Nr. V-1006 „Dėl Mokymo nuotoliniu ugdymo proceso organizavimo būdu kriterijų aprašo patvirtinimo“ ir Trakų r. Rūdiškių muzikos mokyklos direktoriaus 2020 m. kovo 20 d. įsakymu Nr. V-28 patvirtintu Trakų r. Rūdiškių muzikos mokyklos mokymo(si) nuotoliniu būdu tvarkos aprašu;

4.3. įvertina, ar visi mokiniai gali dalyvauti ugdymo procese nuotoliniu mokymo būdu. Išsiaiškinus, kad mokinio namuose nėra sąlygų mokytis, sudaromos sąlygos mokytis mokykloje, jeigu mokykloje nėra aplinkybių, kurios keltų pavojų mokinio gyvybei ir sveikatai. Nesant galimybių ugdymo procesą organizuoti mokykloje, ugdymo proceso organizavimas laikinai perkeliamas į kitas saugias patalpas;

4.4. įgyvendindama ugdymo programas, ne mažiau kaip 50 procentų ugdymo procesui numatyto laiko (per savaitę ir (ar) mėnesį) skiria sinchroniniam ugdymui, ir ne daugiau kaip 50 procentų – asinchroniniam ugdymui. Nepertraukiamo sinchroninio ugdymo trukmė – iki 2 val.;

4.5. pertvarko pamokų tvarkaraštį, pritaikydama jį ugdymo procesą organizuoti nuotoliniu mokymo būdu: numato sinchroniniam ir asinchroniniam ugdymui skiriamas pamokas;

4.6. pritaiko pamokos struktūrą sinchroniniam ir asinchroniniam ugdymui, atsižvelgdama į mokinių amžių, dalyko programos ir ugdymo programos ypatumus;

4.7. susitaria dėl užduočių, skiriamų atlikti namuose toje pačioje klasėje, apimties, pobūdžio, dėl mokymosi krūvių stebėsenos ir jų koregavimo, grįžtamosios informacijos teikimo, dėl mokinio darbotvarkės nustatymo, atsižvelgdama į mokinių amžių;

4.8. numato mokinių ir jų tėvų (globėjų, rūpintojų) informavimo būdus;

4.9. paskiria asmenį (-is), kuris (-ie) teiks bendrąją informaciją apie ugdymo proceso organizavimo tvarką, komunikuos kitais aktualiais švietimo bendruomenei klausimais tol, kol neišnyksta ypatingos aplinkybės ar aplinkybės, dėl kurių ugdymo procesas mokykloje negalėjo būti organizuojamas kasdieniu būdu. Informacija apie tai skelbiama mokyklos tinklalapyje;

4.10. numato planą, kaip pasibaigus ypatingoms aplinkybėms sklandžiai grįžti prie įprasto ugdymo proceso organizavimo.

SUDERINTA

Trakų r. savivaldybės administracijos Švietimo skyriaus vedėjo 2020 m. rugsėjo 1 d. įsakymu Nr. ŠIE - 38

SUDERINTA

Mokyklos tarybos

2020 m. gegužės 31 d. posėdžio protokolo Nr. 3 nutarimu